Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 131/12)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»ΜΑΚΑΡΟΝΙΑ ΤΗΣ ΣΜΙΛΑΣ/MAKARONIA TIS SMILAS/ΜΑΚΑΡΟΝΙΑ ΤΟΥ ΣΚΛΙΝΙΤΖΙΟΥ/MAKARONIA TOU SKLINITZIOU«

EU-nr.: PGI-CY-02763 – 5.3.2021

BOB ( ) BGB (X)

1. Betegnelse på BGB

»Μακαρόνια της Σμίλας/Makaronia tis Smilas/Μακαρόνια του Σκλινιτζιού/Makaronia tou Sklinitziou«

2. Medlemsstat eller tredjeland

Cypern

3. Beskrivelse af landbrugsproduktet eller fødevaren

3.1. Produkttype

Kategori 2.5. Pastaprodukter

3.2. Beskrivelse af produktet med betegnelsen i punkt 1

»Makaronia tis Smilas/Makaronia tou Sklinitziou« er en type tørret pasta, der er fremstillet af en blanding af durumhvedemel med lidt salt og vand og/eller en blanding af en anden type mel med semulje, salt og vand. Der kan også anvendes olivenolie i tilberedningen af produktet.

Fysiske egenskaber

»Makaronia tis Smilas/Makaronia tou Sklinitziou« har et lille hul på langs, og formen er synligt uregelmæssig, hovedsageligt på grund af den tørre dej (Makaronia), som er tyndere i enderne end i midten.

Længde: 3 cm til 6 cm

Tykkelse: 0,3 cm til 0,7 cm (ved det tykkeste punkt)

Farve: cremefarvet

Konsistens: hård glat overflade

Kemiske egenskaber

Vandindhold: mindre end 12 %

Kulhydrater: 70-80 %

Salt: mindre end 1 %

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

»Makaronia tis Smilas/Makaronia tou Sklinitziou« fremstilles i henhold til følgende trin, der udføres i det afgrænsede geografiske område:

— tilberedning af dejen ved at blande råmaterialerne

— lad dejen hvile

— skær dejen ud i små stykker

— form hvert stykke ved at anvende et sivrør (sklinitzi)

— tørring.

3.5. Særlige regler for udskæring, rivning eller emballering osv. af det produkt, som betegnelsen henviser til

»Makaronia tis Smilas/Makaronia tou Sklinitziou« pakkes i gennemsigtig emballage. Emballagen gør det muligt for forbrugeren at se produktets kendetegn, især dets relative uregelmæssige form, dets konsistens og dets karakteristiske hul på langs, hvilket viser, at det er håndlavet.

Produktet skal pakkes og mærkes i det afgrænsede geografiske område med henblik på god sporbarhed, og således at det ikke beskadiges. Transport af produktet med henblik på emballering uden for produktionsområdet ville øge sandsynligheden for at påvirke kvaliteten og skade produktet, idet det ville løbe en risiko for at blive stødt og/eller ødelagt.

3.6. Særlige regler for mærkning af det produkt, som betegnelsen henviser til

Emballagen skal være forsynet med følgende påskrift:

— ordene »χειροποίητα ζυμαρικά« [cheiropoíita zymariká], der betyder »håndlavet pasta«

— en henvisning til sklinitzi (sivrør), der anvendes til at danne en form.

4. Kort angivelse af det geografiske områdes afgrænsning

Hele Republikken Cypern.

5. Tilknytning til det geografiske område

Ansøgningen om registrering af betegnelsen »Makaronia tis Smilas/Makaronia tou Sklinitziou« er baseret på produktets særlige fysiske egenskaber og også på det omdømme, som det har opnået gennem årene. Der er et hul igennem »Makaronia tis Smilas/Makaronia tou Sklinitziou« og en karakteristisk uregelmæssighed mellem enderne og den centrale del på det tørrede produkt.

Egenskaberne ved »Makaronia tis Smilas/Makaronia tou Sklinitziou« er opstået som følge af producenternes viden og lokale ekspertise. Nærmere bestemt:

først og fremmest er udvælgelsen af det særlige værktøj, der anvendes til at fremstille produktet, meget vigtig. Dette tynde rør er nøje udvalgt og skåret ud af planter af arten Juncus sp. På den lokale dialekt kaldes planten og i forlængelse heraf værktøjet »sklinitzi«. Nogle gange, især tidligere, blev der brugt en fin pind kendt som »smíla« i stedet for sklinitzi. Produktet har derfor fået sit navn på grund af dette værktøj. Når der udvælges sklinitzi, som producenterne vil bruge i mange år, vil de vælge et rør på ca. 30-40 cm i længden med en glat og cylindrisk overflade. Rør med flade sider eller en grov konsistens er ikke egnede til at forme et jævnt formet cylindrisk hul i »Makaronia tis Smilas/Makaronia tou Sklinitziou«.

Et andet element, der er vigtigt ved formningen af produktets særlige egenskaber, er dejelasticiteten, der er afhængig af hviletiden. Små stykker af dej bearbejdes med sklinitzi for at opnå en cylindrisk form, der bliver tyndere mod enden. Hvert stykke dej vil blive et stykke af »Makaronia tis Smilas/Makaronia tou Sklinitziou«. Hver producents erfaring og teknik med at arbejde med dejen på sklinitzi, definerer produktets tykkelse. De mest erfarne producenter kan arbejde og forme flere stykker dej på samme tid, hvilket fremskynder processen og øger produktiviteten.

Der er også brug for producenternes tekniker og færdigheder i tørringsprocessen for »Makaronia tis Smilas/Makaronia tou Sklinitziou«. Det friske produkt »Makaronia tis Smilas/Makaronia tou Sklinitziou« skal placeres på sigter eller i tørringskurve på en sådan måde, at stykkerne ikke rører ved hinanden. Dette gør det muligt for dem at tørre bedre og mere jævnt. Hver producents erfaring vil afgøre, hvornår produktet er klar. Kriteriet herfor er a) ingen klæben på overfladen og b) lyden fra stykkerne, når de rystes og stødes mod hinanden.

Litteraturhenvisninger til »Makaronia tis Smilas/Makaronia tou Sklinitziou« som en traditionel ret til særlige lejligheder, også i forbindelse med helligdage. Retten blev serveret på søndage, men også til cypriotiske bryllupper og i høstperioden. Ifølge litteratur om lokal folklore gav tilberedningen af »Makaronia tis Smilas/Makaronia tou Sklinitziou« kvinderne i landsbyerne muligheden for socialt samvær. Rent faktisk »konkurrerede« kvinderne om, hvordan de skulle anbringe »Makaronia tis Smilas/Makaronia tou Sklinitziou« i tørringskurve på forskellige måder.

Ud over produktets mangeårige tradition som et lokalt cypriotisk produkt har »Makaronia tis Smilas/Makaronia tou Sklinitziou« opnået et særligt omdømme i de senere år og er blevet en del af den »moderne« kost. »Makaronia tis Smilas/Makaronia tou Sklinitziou« har fået tildelt etiketten »Taste Cyprus Delightful Journeys« label for cypriotisk gastronomi og er et af de produkter, der fremhæves i forbindelse med festivalen for traditioner og kultur, der har været afholdt i forskellige små bysamfund på landet i Cypern siden 2004. »Makaronia tis Smilas/Makaronia tou Sklinitziou« har en speciel plads ved særlige begivenheder, der organiseres for at fejre cypriotisk pasta med deltagelse af velkendte kokke, og de forekommer også i en lang række trykte og elektroniske medier, der fremmer cypriotisk gastronomi.

Henvisning til offentliggørelsen af varespecifikationen

http://www.moa.gov.cy/moa/da/da.nsf/All/FE9A90EB4A75497BC22583A9003E9C46/$file/Προδιαγραφή%20μακαρόνια%20της%20σμίλας.pdf

(1) EUT L 343 af 14.12.2012, s. 1.